Але хіба магла Ядвіга ў дзесяць гадоў кіраваць дзяржавай? Выхад быў адзін: трэба было знайсці ёй мужа, чалавека дарослага, разумнага, здольнага займацца дзяржаўнымі справамі. Акрамя аўстрыйскага герцага Вільгельма называлі таксама кандыдатуру мазавецкага князя Земавіта і яшчэ аднаго нашчадка Пястаў — Уладзіміра Апольскага, ён пагаджаўся скасаваць шлюб дзеля кароны. I, нарэшце, чацвёртым кандыдатам быў Ягайла — уладар магутнай ва Усходняй Еўропе дзяржавы, тэрыторыя якой перавышала ў 2 разы Польскае каралеўства. Іменна ў ім большасць польскіх палітыкаў убачыла апошні шанц выратавацца ад нямецкага націску. Акрамя таго, шлюб Ядвігі з Ягайлам здымаў пагрозу для палякаў з боку княства. Яны памяталі свае паражэнні ад Альгерда ў 1376 г. і Ягайлы ў 1383-84 гг.